text: महान फिल्म अभिनेता और थिएटर कलाकार पृथ्वीराज कपूर और रामसरनी रमा मेहरा के दूसरे बेटे शम्मी सच्चे अर्थ में एक रॉकस्टार थे। उनका वास्तविक नाम शमशेर राज कपूर था। शम्मी कपूर को रिबेल स्टार, विद्रोही कलाकार की उपाधि इसलिये दी गई क्योंकि उन्होंने उदासी, मायूसी और देवदास नुमा अभिनय की परम्परागत शैली को बिल्कुल नकार कर अपने अभिनय की नयी शैली विकसित की थी।शम्मी कपूर जब फिल्म इंडस्ट्री में आये तो उनके फिगर, आड़ी तिरछी अदाएं और बॉडी लैंग्वज को फिल्म छायांकन की दृष्टि से उपयुक्त नहीं माना गया था, लेकिन बाद में यहीं अंदाज लोगों के बीच आकर्षण का केन्द्र बन गया। 'तारीफ करूं क्या उसकी जिसने तुम्हें बनाया' ये बोल भले ही शम्मी कपूर ने शर्मिला टैगोर को लिए कहे हों, लेकिन ये उन पर भी सटीक बैठते हैं।